Els amants del modernisme estan d’enhorabona: ara una vegada al mes es pot assistir a una visita combinada a la Casa Lleó Morera i posteriorment al Museu del Modernisme.

Projectada per l’arquitecte Lluís Domènech i Montaner el 1902, la Casa Lleó Morera constitueix un dels conjunts modernistes més esplendorosos i ben conservats de la ciutats. Situada al bell mig del Passeig de Gràcia, la construcció es va plantejar com una reforma d’un habitatge anterior, la Casa Rocamora, construïda el 1864. Per tal de dur a terme aquesta obra, Domènech i Montaner va col·laborar amb nombrosos mestres i artesans de renom per tal d’elaborar un interior ric en matisos. És per aquest motiu que els vitralls, mosaics, la ceràmica, l’escultura, el mobiliari, marbre i l’esgrafiat de la Casa Lleó Morera són especialment notables. Forma part de l’anomenada Mansana de la Discòrdia juntament amb la Casa Batlló, la Casa Amatller, la Casa Mulleras i la Casa Bonet.

Per la seva banda, el Museu del Modernisme de Barcelona té seu en un edifici modernista, projectat el mateix 1902 per l’arquitecte Enric Sagnier. D’ubicació també privilegiada, la façana de l’edifici mostra alguns dels trets més destacats de l’estil de Sagnier: el joc entre la pedra clara i l’estucat vermell i l’ornamentació floral, entre d’altres. Un cop dins, el museu exposa gran part dels objectes i les obres que decoraven els interiors de les cases modernistes.

La visita combinada comença a les 17:30 h a la Casa Lleó Morera. Després d’aquesta visita, el grup es desplaça al Museu del Modernisme.

Visita combinada Museu del Modernisme i Casa Lleó Morera

Dies: 11 de juliol, 8 d'agost, 19 de setembre, 10 d'octubre i més dates posteriors

Preu: 17,60 €

Espai: Casa Lleó Morera i Museu del Modernisme

Més informació, aquí